रवींद्रनाथ के पाती महाराज बृजेंद्र किशोर देव वर्मा के नामे
विश्व कवि श्री रवींद्रनाथ ठाकुर ित्रपुरा के महाराज कुमार बृजेंद्र किशोर देव वर्मा के लिखल अपना पाती में पश्चिमी सभ्यता के मोह में फंसल देशवासियन के स्थिति के चर्चा कइले बाड़े. तथाकथित पढ़ल-लिखल आदमी भारत के उपहास करे में आपन गौरव समझ रहल बाड़े. ऊ बर्बरता के सभ्यता समझ बइठल बाड़े. गुरुदेव के कहनाम बा कि हमनी के पृथ्वी पऽ सबसे पुरान देश के संतान हईं जा. दोसर धर्म स्वीकार करे के बजाय मौत स्वीकारल श्रेष्ठ बा. ई पाती गुरुदेव शांति निकेतन से दिसंबर 1902 में लिखले रहले.
शांति निकेतन, बोलपुर
जवन अवस्था जेकरा साथे, जवन शिक्षा के अंदरे काहे ना होखे भारतवर्ष के आदर्श के कवनो रूप में हृदय में ग्लानि मत होखे दीहऽ. ई हमेशा इयाद रखिहऽ कि यूरोप के बर्बर जाति सब भारतवर्ष के सही मूल्यांकन ना कऽ एकर उपहास करेऽले. एह उपहास के हर तरे से उपेक्षा करिहऽ. तोहार शिक्षा अगर भारतवर्ष के निंदा करस तऽ तू ओह निंदा के मौन रूप से ठुकरा दीहऽ. हो सकऽता हमार विद्यालय में तोहार नाहिए आवल ठीक होई काहेकि हम आदमी के आलोचना के बाहर, अपील में, काम कइल चाहऽतानी. तोहरा एहिजा आवे से कइगो सवाल उठ सकला के चलते शोर-शराबा होखे से हमरा काम के शांति भंग होखे के आशंका बा. हम भारतवर्ष के ब्रह्मïचर्य आश्रम के परंपरा के मोताबिक अपना शिष्यन के निर्जन में, पवित्र, निर्मल भाव से आदमी बनावल चाहऽतानी. एह लोग के हर तरे के विदेशी भोग-विलास आ विदेशी अंधानुकरण से दूर रख के भारतवर्ष के ग्लानिहीन पवित्र दरिद्रता में शिक्षित होखे दीहल चाहऽतानी. तुहू ब्रह्मचर्यरूप से, बलुक हृदय से, इहे दीक्षा ग्रहण करऽ. मन में अइसन दृढ़ निश्चय कऽ लऽ कि दरिद्रता अपमान ना हऽ. लंगोट पहिनल लजाए वाला बात ना हऽ, चउकी-टेबुल के अभाव तनिको असभ्यता के प्रतीक ना हऽ. जवन लोग धन-संपदा, व्यवसाय, भौतिक सुख-साधन आदि के प्रचुरता के सभ्यता कहत रहेऽलन. शांति में, संतोष में, मंगल में, क्षमा में, ज्ञान में आ ध्याने में सभ्यता बा. सहिष्णु, संयमित आ पवित्र हो के, अपना भीतर खुद के समाहित कऽ के बाहरी सब आकर्षण आ कलरव के दूर कऽ के, पूरा श्रद्धा से, एकाग्र साधना से, पृथ्वी के ऊपर सबसे पुरान देश के संतान होखे के चलते,पहिला सभ्यता के अधिकारी होखे के चलते,बंधन से मुक्ति लाभ के आस्वादन के प्राप्त करे खातिर तइयार हो जा. तू मौखिक रूप से वाद-प्रतिवाद कऽ के, बिना मतलब संघर्ष कऽ के आपन शक्ति बरबाद मत करऽ. एकदम मौन रह के, अटल निष्ठा से, एकांतचित्त से पूरा आत्मसमर्पण करऽ. तोहार वर्तमान शिक्षा के ऊपर के भाव के उलटा होखे के बावजूद एह संघर्ष में तोहार दृढ़ता अउरो दुगुना होई. इहे विरोध तोहार शिक्षा के कारण होई. हम जानऽतानी कि तोहार दिल में भारतवर्ष के सहज गौरव खुदे विराजमान बा, एह घड़ी तऽ कई समस्या से तोहार रक्षा कइले बा अउर अबहियों ऊ तोहरा ना छोड़ी. अंगरेजी के शिक्षा लोग तोहार एह तेज के ग्लानि कऽ के अपना ओर झुकावे के हर चेष्टा करिहें. एह प्रतिकूल प्रयास में तोहार तेज अउर निखर के तोहरा एह दुरूह परीक्षा में उत्तीर्ण करस. भारत मां के आशीर्वाद तोहार रक्षा करस, ईश्वर के अभय हाथ से तोहार रक्षा होखे. तोहार आपन प्रतिभा तोहार रक्षा करस. दोसर धर्म के ग्रहण करे के अपेक्षा अपना धर्म के रक्षा में मौत के चुनले सबसे बढिय़ा हऽ- ई परम सत्य हऽ. एकरा अपना दिल में बइठा लऽ. बीच-बीच में पाती लिख के हमरा खुश करत रहिहऽ. अगिला साल तू नया तेज, नया बल से भारत के संतान होखे के व्रत ग्रहण करिहऽ अउर एह व्रत के अपना प्राण से बड़ मान के मउत आवे तऽ पालन करिहऽ.
तोहार
रवींद्रनाथ ठाकुर
hin_Deva bho_Deva awa_Deva bho_Deva awa_Deva mai_Deva